Diari Oficial de la Generalitat Valenciana


Sumari del DOGV 6400, del 18-11-2010 (2010/12165)

RESOLUCIÓ de 25 d'octubre de 2010, del conseller de Medi Ambient, Aigua, Urbanisme i Habitatge, per la qual s'aprova el document reconegut per a la qualitat en l'edificació denominat: Criteris tècnics per al control extern de la certificació d'eficiència energètica d'edificis de nova construcció.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6400

Data del DOGV
:   18-11-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/12026


Data del document
:   25-10-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * indústria de la construcció
    * estalvi d'energia
    * reglamentació de la construcció
    * legislació

RESOLUCIÓ de 25 d'octubre de 2010, del conseller de Medi Ambient, Aigua, Urbanisme i Habitatge, per la qual s'aprova el document reconegut per a la qualitat en l'edificació denominat: Criteris tècnics per al control extern de la certificació d'eficiència energètica d'edificis de nova construcció.  
 [2010/12461]  
A iniciativa de l'Institut Tecnològic de la Construcció (AIDICO) la Direcció General d'Habitatge i Projectes Urbans ha instruït un expedient administratiu a fi d'impulsar l'aprovació del document reconegut identificat en l'encapçalament d'aquest document, d'acord amb els següents,  
Fets  
U. L'Institut Tecnològic de la Construcció (AIDICO) va sol·licitar, el 23 de juliol de 2010, l'aprovació del document denominat criteris tècnics per al control extern de la certificació d'eficiència energètica d'edificis de nova construcció, com a document reconegut per a la qualitat en l'edificació conforme al Decret 132/2006, de 29 de setembre, del Consell.  
Dos. El 3 d'agost de 2010, la Direcció General d'Habitatge i Projectes Urbans obri el tràmit d'audiència pública amb la finalitat que les entitats o les associacions interessades aporten les al·legacions, observacions o indicacions que consideren convenient manifestar al text remés.  
Tres. Davant de les al·legacions formulades per les entitats i associacions intervinents en el tràmit d'audiència pública es va elaborar el text definitiu amb la incorporació de les al·legacions que, després de l'anàlisi i l'avaluació, es van prendre en consideració a fi de millorar el text inicial proposat.  
A aquests fets són d'aplicació els següents,  
Fonaments de dret  
Primer. Aquest òrgan és el competent per a l'aprovació d'aquest document reconegut, conforme s'estableix en l'article 5 del Decret 132/2006, de 29 de setembre, del Consell, pel qual es regulen els documents reconeguts per a la qualitat en l'edificació.  
Segon. L'Institut Tecnològic de la Construcció (AIDICO) és competent per a instar l'aprovació d'aquest document reconegut, segons el que disposa l'article 7 del Decret 132/2006.  
Tercer. L'objecte d'aquest document reconegut apareix tipificat en l'article 4, apartat d) del Decret 132/2006, en concordança amb el que estipula, així mateix, l'article 4 apartat a), del Reial decret 314/2006, de 17 de març, pel qual s'aprova el Codi tècnic de l'edificació.  
Quart. Per a l'aprovació d'aquest document reconegut s'ha seguit el procediment indicat en el capítol II del Decret 132/2006.  
D'acord amb tot el que antecedeix, resolc,  
Aprovar el document reconegut per a la qualitat en l'edificació denominat: Criteris tècnics per al control extern de la certificació d'eficiència energètica d'edificis de nova construcció, amb el codi DRD 06/10. El document reconegut s'ha d'inscriure en el Registre Especial de Documents Reconeguts, d'acord amb el que preveu l'article 10 del Decret 132/2006, de 29 de setembre.  
Aquest document conté els criteris que han d'aplicar les entitats de control de qualitat de l'edificació per a realitzar el control extern regulat en l'article 8 del Decret 112/2009, de 31 de juliol, del Consell, pel que es regulen les actuacions en matèria de certificació d'eficiència energètica d'edificis.  
Aquesta conselleria, com a òrgan competent a l'efecte del Reial decret 410/2010, de 31 de març, i a l'efecte del compliment de l'article 5, que tracta del règim d'inspecció de les entitats i laboratoris, ha d'exigir que aquest document reconegut siga considerat tant per a la mateixa inspecció com per a les avaluacions tècniques i els certificats emesos per un organisme especialitzat i independent.   
Contra aquesta resolució, que posa fi a via administrativa, es pot interposar, amb caràcter potestatiu, recurs de reposició davant del conseller de Medi Ambient, Aigua, Urbanisme i Habitatge, en el termini d'un mes a partir de la publicació en el DOCV, o bé interposar directament recurs contenciós administratiu davant de la Sala Contenciosa Administrativa de València, en el termini de dos mesos.  
València, 25 d'octubre de 2010.- El conseller de Medi Ambient, Aigua, Urbanisme i Habitatge, i vicepresident tercer del Consell: Juan Gabriel Cotino Ferrer.